SET บ่ายยืนบวก – ติดตามประชุมกนง.พรุ่งนี้โบรกฯชู 2 กลุ่มหุ้น Rebound แข็งกว่าตลาด
SET บ่ายยืนบวก แนะติดตามประชุม กนง.ในวันพรุ่งนี้ และประชุม BoE ในวันที่ 15 ก.ย.พร้อมให้แนวรับ 1,430 แนวต้าน 1,450 จุด โบรกฯชู 2 กลุ่มหุ้น Rebound แกร่งกว่าตลาดนำโดย กลุ่มธนาคารและกลุ่มสื่อสาร
13 ก.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (13 ก.ย.) ดีดตัวขึ้นหลังกรรมการเฟดมองว่ายังไม่ควรรีบขึ้นดอกเบี้ย และราคาน้ำมันดิบที่ปรับตัวขึ้น ประกอบกับสัญญาณทางเทคนิครีบาวด์หลังเข้าเขต Oversold ด้านตลาดภูมิภาคเช้านี้ส่วนใหญ่แกว่งบวก แนะติดตาม กนง.พรุ่งนี้ และประชุม BoE ใน 15 ก.ย.คาดคงดอกเบี้ย บ่ายนี้ตลาดฯคงยังยืนในแดนบวกได้ต่อ พร้อมให้แนวรับ 1,430 แนวต้าน 1,450 จุด
 
นายชัยยศ จิวางกูร ผู้อำนวยการฝ่ายวิเคราะห์หลักทรัพย์ บล.โกลเบล็ก เปิดเผยว่า ตลาดหุ้นไทยเช้านี้ดีดตัวขึ้นหลังจากที่กรรมการของธนาคารกลางสหรัฐฯ (เฟด) ออกมาแสดงความเห็นว่าเฟดควรจะดำเนินนโยบายผ่อนคลายการเงินต่อไป และราคาน้ำมันดิบก็ปรับตัวขึ้นมาด้วย ประกอบกับสัญญาณทางเทคนิคแสดงทิศทางการรีบาวด์หลังเข้าเขต Oversold
ด้านตลาดหุ้นอื่นในภูมิภาคเอเชียเช้านี้ส่วนใหญ่ก็อยู่ในแดนบวก อย่างไรก็ดีจากนี้ไปต้องติดตามการประชุมคณะกรรมการนโยบายการเงิน (กนง.) วันพรุ่งนี้ (14 ก.ย.) และวันที่ 15 ก.ย.จะมีการประชุมธนาคารกลางอังกฤษ (BoE) คาดว่าจะคงอัตราดอกเบี้ยทั้งธนาคารกลางไทยและอังกฤษ แนวโน้มการลงทุนในช่วงบ่ายนี้ ตลาดฯคงจะยังยืนในแดนบวกได้ต่อเนื่อง พร้อมให้แนวรับ 1,430 จุด ส่วนแนวต้าน 1,450 จุด
 
บล.ธนชาตระบุในบทวิเคราะห์ (13 ก.ย.) ว่าSET ภาคเช้าฟื้นตัวแกร่ง แต่อาจเป็นแค่ Dead cat bounce ถ้อยแถลงสมาชิก Fed ที่ยังเน้นให้ใช้นโยบายการเงินแบบผ่อนคลายต่อไป ทำให้หนุนการฟื้นตัวของตลาดหุ้น Dow Jones เมื่อคืนนี้ รวมไปถึง SET ปรับลดลงเร็ว+แรง ก่อนหน้านี้ ทำให้ฟื้นตัวแกร่งตั้งแต่เปิดตลาด
อย่างไรก็ตาม แนวโน้มการขึ้นดอกเบี้ย Fed ในช่วงปลายปีนี้-ต้นปีหน้า คาดว่าจะเป็นปัจจัยกดดันตลาดต่อไปในระยะสัปดาห์ ทำให้เรากังวลว่าการ “ฟื้นตัว” ของ SET วันนี้อาจเป็นเพียง “Dead cat bounce” ด้วยแนวต้านไม่เกิน 1,450/1,470 จุด ขณะที่ถ้าไม่สามารถยืนได้เหนือ 1,432 จุด จะมีความเสี่ยงจากแรงขายเข้ามาอีกครั้ง ทั้งนี้กลุ่มหุ้นที่ Rebound แกร่งกว่าตลาดได้แก่กลุ่มธนาคาร ขณะที่กลุ่มสื่อสารแม้ Rebound น้อยแต่ถือว่าเป็นกลุ่มหุ้นที่มีความเสี่ยงด้านขาลงจำกัด โดยเฉพาะ ADVANC และ INTUCH ที่ให้อัตราผลตอบแทนจากเงินปันผลสูง 7.2-8% ในช่วง 12 เดือนข้างหน้า
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
PTT    มูลค่าการซื้อขาย 1,598.76 ล้านบาท ปิดที่ 318.00 บาท เพิ่มขึ้น  7.00 บาท
KBANK  มูลค่าการซื้อขาย 1,289.88 ล้านบาท ปิดที่ 185.00 บาท เพิ่มขึ้น  5.00 บาท
CPALL  มูลค่าการซื้อขาย 1,223.36 ล้านบาท ปิดที่  58.25 บาท เพิ่มขึ้น  1.50 บาท
SCC    มูลค่าการซื้อขาย 1,177.54 ล้านบาท ปิดที่ 530.00 บาท เพิ่มขึ้น 14.00 บาท
SCB    มูลค่าการซื้อขาย 1,089.72 ล้านบาท ปิดที่ 149.00 บาท เพิ่มขึ้น  5.50 บาท
 